קברנון מהנדס לאוקוטניה

קברנון מהנדס לאוקוטניה (שם מדעי: Pholidichthys leucotaenia) הוא מין של דג גרם ימי מסדרת הדקראים המצוי רק בשוניות אלמוגים במרכז-מערב האוקיינוס השקט בתחום שבין הפיליפינים לאיי שלמה. למרות שמו הוא איננו קברנון אמיתי או קרנון, אלא דג ייחודי במשפחה קברנונים מהנדסים שבסדרת הדקראים. עד ל-1996 הוא נחשב למין היחידי בסוגו, אך אז התגלה מין נוסף - Pholidichthys anguis.

מאפיינים 
זהו דג קטן דמוי-צלופח הקרוב בעיקר לאצטגנוניים ולדרקוניים השטוחים. כמותם הוא מצוי רוב חייו הבוגרים במחילה בין האלמוגים והסלעים הימיים. הוא יכול להגיע לאורך של 60 סנטימטרים והוא בעל פסים שחורים-בהירים לסירוגין לאורך גופו. הראש גדול ומזכיר מראה של קברנון, ממנו קיבל את שמו.

הפרטים הצעירים יותר מפוספסים מהפרטים הבוגרים והם נעים בהמוניהם ברחבי השונית, בה הם ניזונים מפלנקטון. כדי להתגונן מטורפים הם מתחקים לדגים ארסיים מהמין שפמית ארסית (Plotosus lineatus), ממשפחת השפמיתיים ונעים באופן דומה. צעירים אלה חוזרים למחילתם של הפרטים הבוגרים כדי לנוח בסוף היום.

הדגים הבוגרים משתמשים בלסתותיהם כדי לחפור ולפנות מקום למחילות בעומק של מעל 6 מטרים. הם מוציאים כל יום מעל 3 ק"ג של חול ואבנים קטנות מהמאורה. הצעירים נחים בהשתלשלות מהמחילה באמצעות חוטים ריריים דביקים. לא ברור ממה ניזונים הדגים הבוגרים, אך ייתכן שהם אוכלים חלק מצאצאיהם. הם אינם עוזבים כלל את המחילה בה הם חיים.

קישורים חיצוניים 

ערכים שבהם תבנית בריטניקה אינה מתאימה
בעלי חיים שתוארו ב-1856
טקסונים שתוארו בידי פיטר בליקר
קברנונים מהנדסים
דגי האוקיינוס השקט